รู้ไว้ดีกว่า! รวมวิธีเตรียมตัวรับมือภัยพิบัติสงคราม

เตรียมตัวอย่างไรในวันที่เกิด “ภัยพิบัติสงคราม”?

การเตรียมตัวรับมือภัยพิบัติสงคราม คือ การวางแผนล่วงหน้าเพื่อรับมือกับสถานการณ์ที่มีความเสี่ยงสูง เช่น เหตุปะทะชายแดน การโจมตีทางทหาร หรือ การเกิดสงครามในพื้นที่ต่างๆ ซึ่งการเตรยีมพร้อมที่ดี ไม่เพียงแต่จะช่วยปกป้องความเสียหายแก่ทรัพย์สินเท่านั้น แต่ยังเพิ่มโอกาสรอดชีวิต ตลอดจนลดความเสียหายทางร่างกายและจิตใจได้เช่นกัน

แม้ประเทศไทยจะไม่ใช่พื้นที่เสี่ยงในการเกิดสงคราม หรือ เหตุก่อการร้าย แต่เหตุการณ์ความตึงเครียดที่แนวชายแดน โดยเฉพาะชายแดนไทยและกัมพูชาในช่วงเวลาที่ผ่านมา ทำให้ประชาชนทั่วทุกจังหวัดในประเทศไทยรู้สึกเป็นกังวลและกำลังมองหาแผนรับมือภัยพิบัติที่มีประสิทธิภาพ

หากคุณเป็นอีกคนที่กำลังมองหาวิธีเตรียมตัวรับมือภัยพิบัติสงคราม หรือ ภัยพิบัติต่างๆ ที่อาจเกิดขึ้นในประเทศไทย ลองมาดูเช็กลิสต์การเตรียมตัว รวมถึงการจัดกระเป๋าฉุกเฉิน เพื่อเตรียมรับมือกับเหตุการณ์เสี่ยงกัน

ภัยพิบัติสงครามคืออะไร?

ภัยพิบัติสงคราม (War Disaster) คือ สถานการณ์ที่เกิดจากการปฏิบัติการทางทหารระหว่างรัฐหรือ กลุ่มติดอาวุธ อาจรวมถึงการใช้ระเบิด การยิงปะทะ การปิดกั้นเส้นทางขนส่ง และการทำลายโครงสร้างพื้นฐานในประเทศ

เหตุการณ์เหล่านี้ ไม่เพียงแต่จะสร้างความเสียหายต่อชีวิตและทรัพย์สินของประชาชนเท่านั้น แต่ยังส่งผลกระทบต่อระบบเศรษฐกิจ สังคม และความมั่นคงของประเทศด้วยเช่นกัน

ภัยพิบัติสงครามต่างจากภัยพิบัติอื่นๆ อย่างไร?

ภัยพิบัติสงครามจัดเป็นภัยพิบัติที่เกิดขึ้นจากการกระทำของมนุษย์ มีปัจจัยทางการเมือง เศรษฐกิจ และความมั่นคงเข้ามาเกี่ยวข้อง ในขณะที่ภัยธรรมชาติ เช่น น้ำท่วม แผ่นดินไหว หรือพายุ จะเป็นภัยพิบัติที่เกิดขึ้นจากกระบวนการทางธรรมชาติและไม่สามารถควบคุมได้

ด้วยเหตุนี้ การรับมือกับภัยพิบัติสงครามจึงต้องคำนึงถึงทั้งความปลอดภัยทางกายภาพ ประชาชน และความมั่นคงในประเทศ ตลอดจนต้องมีการจัดการข้อมูลข่าวสารเพื่อหลีกเลี่ยงความตื่นตระหนก รวมถึงปัญหาภัยความมั่นคงอื่นๆ ที่อาจตามมาได้

ประชาชนเตรียมรับมือภัยพิบัติสงครามอย่างไร?

ภัยพิบัติสงครามอาจดูเป็นเรื่องไกลตัว แต่หากรู้จักวิธีเตรียมรับมือที่ถูกต้องก็สามารถช่วยเพิ่มโอกาสการรอดชีวิต ตลอดจนสามารถปกป้องทรัพย์สิน ครอบครัว และคนที่รักได้เช่นกัน โดยเบื้องต้นแล้ว ประชาชนสามารถเตรียมรับมือกับภัยพิบัติสงคราม รวมถึงภัยพิบัติต่างๆ ได้ ดังนี้

1. เข้าร่วมและฝึกซ้อมการอพยพภัยพิบัติ

การฝึกซ้อมอพยพจากหน่วยงานรัฐเป็นประจำจะช่วยให้รู้ขั้นตอนหนีภัย เส้นทางปลอดภัย และจุดรวมพลในพื้นที่ นอกจากนี้ ประชาชนยังควรติดตามประกาศจากหน่วยงานป้องกันและบรรเทาสาธารณภัย หรือองค์กรปกครองส่วนท้องถิ่น เพื่อรับทราบถึงการซ้อมอพยพและรับมือกับภัยพิบัติต่างๆ ด้วย

2. หมั่นตรวจสอบจุดให้บริการจากภาครัฐ

นอกจากเข้าร่วมการซ้อมอพยพเป็นประจำแล้ว ประชาชนยังควรศึกษาตำแหน่งจุดให้บริการที่สำคัญ เช่น โรงพยาบาล จุดแจกจ่ายอาหารและน้ำ จุดพักพิงชั่วคราว และสถานที่ราชการที่เปิดให้ความช่วยเหลือเมื่อเกิดเหตุฉุกเฉิน โดยการมีข้อมูลเหล่านี้ล่วงหน้าจะช่วยลดเวลาตัดสินใจ และสามารถรับมือกับสถานการณ์คับขันได้อย่างมีประสิทธิภาพ

3. เตรียมกระเป๋าฉุกเฉิน หรือ Survival Bag

นอกจากกระเป๋ายาฉุกเฉิน รวมถึงอุปกรณ์การเอาตัวรอด (Survival Kit) แล้ว ประชาชนยังควรจัดเตรียมกระเป๋าฉุกเฉิน หรือ Survival Bag เพื่อเตรียมพร้อมสำหรับการอพยพในสถานการณ์ฉุกเฉินด้วยเช่นกัน โดยควรจัดอุปกรณ์ให้ครบตามเช็กลิสต์ ดังนี้

Survival Bag Checklist
หมวดหมู่ | รายการสิ่งของ
หมวดของใช้จำเป็น | ของใช้พื้นฐาน เช่น สบู่ ยาสีฟัน แปรงสีฟัน ยาสระผม น้ำยาซักผ้าขนาดเล็กผ้าอนามัยทิชชู่แห้ง ทิชชู่เปียกเสื้อผ้า อย่างน้อย 1 – 3 ชุดผ้าห่ม หรือ ถุงนอนร่ม หรือ เสื้อกันฝนหน้ากากอนามัย เจลแอลกอฮอล์รองเท้าแตะ หรือ รองเท้าที่แข็งแรง
หมวดของยังชีพ | น้ำดื่มขนาดพกพา อาหารแห้ง อาหารกระป๋อง อาหารพกพาง่ายและพร้อมทานทันทีอาหารและอุปกรณ์ดูแลเด็กเล็ก
หมวดยา | กระเป๋ายาฉุกเฉินยาประจำตัวชุดปฐมพยาบาลขนาดพกพายาสามัญ เช่น ยาแก้ปวด ยาลดไข้ ยาลดกรด/ช่วยย่อย
หมวดของมีค่า / เอกสารสำคัญ | เงินสดเอกสารสำคัญ เช่น ทะเบียนบ้าน สมุดธนาคาร บัตรประชาชน พาสปอร์ต ใบขับขี่ เอกสารประกันภัย โดยเก็บไว้ในถุงกันน้ำกุญแจรถ กุญแจบ้าน กุญแจทรัพย์สินสำคัญโทรศัพท์มือถือ และ ที่ชาร์จ
หมวดอุปกรณ์ฉุกเฉิน | ไฟฉาย พร้อมถ่านPower Bankไม้ขีด ไฟแช็กนกหวีดมีดพกเชือกถุงพลาสติกหลายๆ ขนาดกระจกพกพาปากกาที่เปิดกระป๋องวิทยุสื่อสาร (ถ้ามี)

เมื่อจัดกระเป๋าฉุกเฉินเสร็จเรียบร้อยแล้ว อย่าลืมแจ้งให้สมาชิกในครอบครัวทุกคนทราบ พร้อมจัดเก็บกระเป๋าฉุกเฉินไว้บริเวณสำคัญ เช่น บ้าน ที่ทำงาน และในรถยนต์ เป็นต้น

ข้อควรรู้: ในสถานการณ์ฉุกเฉิน ควรหลีกเลี่ยงการพกเครื่องดื่มที่มีคาเฟอีน น้ำอัดลม และ แอลกอฮอล์ เนื่องจากเครื่องดื่มดังกล่าวจะทำให้ร่างกายขาดน้ำ และต้องการดื่มน้ำมากขึ้น ซึ่งอาจส่งผลต่อเสบียง น้ำ และอาหารอื่นๆ ที่จัดเตรียมสำหรับการอพยพภัยพิบัติ

4. ติดตามข่าวสารจากทางการ

เลือกติดตามข้อมูลจากแหล่งทางการ เช่น กรมประชาสัมพันธ์ กองอำนวยการป้องกันและบรรเทาสาธารณภัย และสถานีโทรทัศน์หรือวิทยุของรัฐ หลีกเลี่ยงการแชร์ข่าวลือ หรือ ข้อมูลที่ไม่ผ่านการยืนยัน ทั้งนี้เพื่อลดความตระหนก รวมถึงรักษาความปลอดภัยของตัวเองและคนในครอบครัวได้อย่างถูกต้อง

5. เฝ้าระวังสุขภาพกายและใจ

สถานการณ์สงคราม รวมถึงภัยพิบัติต่างๆ อาจสร้างความเครียดและความวิตกกังวลได้ ด้วยเหตุนี้ อย่าลืมพูดคุยกับครอบครัว รวมถึงคนใกล้ชิด เพื่อบรรเทาความตึงเครียด รวมถึงพยายามพักผ่อนให้เพียงพอ และรับประทานอาหารที่มีประโยชน์ เพื่อป้องกันไม่ให้ตนเองเจ็บป่วยด้วย

ภัยพิบัติสงคราม ประกันรับผิดชอบอย่างไร?

โดยทั่วไปแล้ว กรมธรรม์ประกันภัยจะไม่ให้ความคุ้มครองความเสียหาย การบาดเจ็บ และเหตุอื่นๆ ที่เกิดขึ้นในภัยพิบัติสงคราม หรือ เข้าข่าย ดังนี้

สงคราม

การรุกราน

การกระทำที่มุ่งร้ายของศัตรูต่างชาติ

สงครามกลางเมือง

การกบฎ

การจลาจล

การนัดหยุดงาน

การก่อความวุ่นวาย

การปฏิวัติ

รัฐประหาร

การประกาศกฎอัยการศึก

การบาดเจ็บขณะที่ผู้เอาประกันปฏิบัติหน้าที่เป็นทหาร ตำรวจ หรือ อาสาสมัครและเข้าปฏิบัติการในสงครามหรือการปราบปราม

อย่างไรก็ดี บริษัทประกันภัยแต่ละแห่งมีเงื่อนไขความคุ้มครองในส่วนนี้ที่แตกต่างกัน ผู้เอาประกันที่ได้รับผลกระทบ สามารถติดต่อสอบถามไปยังบริษัทประกันภัยที่ให้ความคุ้มครอง เพื่อรับทราบเงื่อนไขได้เช่นกัน

อัปเดตเพิ่มเติม! กรณีความเสียหายเหตุความตึงเครียดพื้นที่ชายแดนไทย-กัมพูชา ปี 2568

จากรายงานของ Thai PBS และ กรุงเทพธุรกิจ สืบค้นเมื่อวันที่ 8 สิงหาคม 2568 ระบุว่า สำนักงานคปภ. ได้กำหนดแนวทางพิจารณาการชดใช้ค่าสินไหมทดแทน จากเหตุความตึงเครียดพื้นที่ชายแดนไทย-กัมพูชา โดยให้พิจารณาชดใช้ค่าสินไหมทดแทนในลักษณะ “ค่าสินไหมทดแทนกรุณา” ได้ โดยตีความเป็น “เหตุปะทะทางทหารทั้ง 2 ประเทศ” ไม่ใช่ภัยพิบัติสงคราม หรือ การรุกราน

โดย “ค่าสินไหมกรุณา” คือ เงินที่บริษัทประกันจ่ายให้ผู้เอาประกัน โดยจะเป็นเงินที่ไม่ใช่การจ่ายตามข้อผูกมัดทางกฎหมาย หรือ สัญญา แต่จะเป็นเงินที่บริษัทประกันจ่ายให้ในกรณีที่ความคุ้มครองในกรมธรรม์ไม่ครอบคลุมความเสียหายที่เกิดขึ้นโดยตรง

อย่างไรก็ดี สำนักงานคปภ. จะเข้าหารือ หาข้อสรุปร่วม ตลอดจนเร่งสำรวจความเสียหายกับสมาคมประกันชีวิตไทย สมาคมประกันวินาศภัยไทย ภาคธุรกิจประกันภัย และหน่วยงานที่เกี่ยวข้องต่อไป

ด้วยเหตุนี้ ผู้ถือกรมธรรม์ควรตรวจสอบเงื่อนไขการคุ้มครองอย่างรอบคอบ พร้อมติดตามประกาศจากสำนักงานคปภ. และบริษัทประกันภัย เมื่อเกิดเหตุการณ์ที่อาจเข้าข่ายภัยสงคราม เนื่องจากมาตรการช่วยเหลืออาจเปลี่ยนแปลงตามสถานการณ์และนโยบายรัฐ

สำหรับผู้ถือกรมธรรม์ประกันซันเดย์ที่ได้รับผลกระทบ หรือ ต้องการสอบถามข้อมูลเพิ่มเติม สามารถติดต่อ Sunday Customer Service ได้ที่

อีเมล: hello@easysunday.com

เบอร์โทรศัพท์: 0 2026 3355

Line: @easysunday

หากคุณกำลังหาข้อมูลก่อนเลือกประกันสุขภาพ บทความนี้จะช่วยให้คุณเข้าใจปัจจัยสำคัญที่ควรพิจารณาเมื่อเทียบแผนต่าง ๆ ในบทความนี้

6 ปัจจัยที่ส่งผลต่อเบี้ยประกันสุขภาพ