อาการแพ้แอลกอฮอล์เป็นอย่างไร อันตรายแค่ไหน พร้อมวิธีแก้

คนแพ้แอลกอฮอล์มีอาการเป็นอย่างไรบ้าง?

อาการแพ้แอลกอฮอล์หรือแพ้เหล้าเป็นอาการที่พบได้ไม่มาก แต่ก็มีอันตรายถึงชีวิตได้เหมือนกับอาการแพ้ประเภทอื่น หลาย ๆ คนอาจจะมีความสงสัยว่าตัวเองมีอาการแพ้แอลกอฮอล์หรือเปล่า เพราะเวลาดื่มเครื่องดื่มที่มีแอลกอฮอล์ทีไร มักจะมีอาการผิดปกติตามมา เช่น ตัวแดง หน้าแดง คันตามตัว วันนี้ซันเดย์จะพาทุกคนไปดูกันว่าอาการของคนแพ้เหล้าเป็นอย่างไร เกิดจากอะไร รวมถึงวิธีแก้อาการแพ้แอลกอฮอล์ด้วย

เราแพ้แอลกอฮอล์หรือมีภาวะไม่ทนต่อแอลกอฮอล์?

ก่อนอื่น จะต้องแยกให้ออกก่อนว่าเรามีอาการแพ้แอลกอฮอล์หรือว่าเรามีอาการไม่ทนต่อแอลกอฮอล์ (Alcohol Intolerance) เพราะทั้งสองอย่างนี้จะทำให้เกิดอาการที่แตกต่างกันออกไป หากแพ้แอลกอฮอล์ จะเกิดจากการที่ระบบภูมิคุ้มกันของเราทำงานต่อต้านกับแอลกอฮอล์ที่ดื่มเข้าไป โดยจะพบได้ค่อนข้างน้อย แต่ถ้ามีอาการไม่ทนต่อแอลกอฮอล์ จะทำให้เกิดอาการที่คล้ายกัน แต่มักจะพบอาการคลื่นไส้ อาเจียนและปวดหัวร่วมด้วย แต่ไม่มีอันตรายถึงชีวิต

จะรู้ได้อย่างไรว่าเราแพ้แอลกอฮอล์?

อย่างที่บอกไปว่าหลาย ๆ คนอาจจะเคยเจอกับอาการตัวแดง คันตามตัว แต่ก็ไม่แน่ใจว่าเกิดจากแอลกอฮอล์หรือเปล่า เดี๋ยวเราลองมาดูอาการแพ้ที่พบได้จากการดื่มแอลกอฮอล์กัน

แพ้แอลกอฮอล์แบบไม่รุนแรง มักจะมีอาการคันตามผิวหนัง มีอาการลมพิษหรือรู้สึกคันตามตัว บางคนอาจจะพบอาการผิวหนังแดงได้

แพ้แอลกอฮอล์ปานกลาง มักจะพบอาการปากบวม หน้าบวม หรือรู้สึกว่าคอบวม หายใจลำบากนิดหน่อย

แพ้แอลกอฮอล์อย่างรุนแรง จะเกิดอาการหายใจไม่ออก หัวใจเต้นแรง หมดสติ อาจถึงขั้นเสียชีวิตได้

ไม่ว่าจะมีอาการแพ้แอลกอฮอล์ในรูปแบบไหน หากรู้สึกว่าเกิดความผิดปกติต่อร่างกาย แนะนำให้หยุดดื่มแอลกอฮอล์ หากอาการไม่ดีขึ้นให้รีบไปพบแพทย์เพื่อรับการรักษา ป้องกันการเสียชีวิตหรืออาการแพ้ที่รุนแรงมากขึ้น

อาการแพ้แอลกอฮอล์เกิดจากอะไร?

อาการแพ้แอลกอฮอล์ก็เกิดจากการที่ร่างกายของเรามองว่าแอลกอฮอล์นั้นเป็นสิ่งแปลกปลอมต่อร่างกาย เมื่อดื่มเข้าไปแล้วจึงทำให้ระบบภูมิคุ้มกันของเราพยายามต่อต้าน ทำให้เกิดอาการแพ้ตามมาได้ ซึ่งอาการแพ้แอลกอฮอล์ก็จะถูกแบ่งแยกย่อยออกไปตามประเภทและส่วนผสมของแอลกอฮอล์ที่ดื่มด้วย เช่น

แพ้แอลกอฮอล์หรือเอทานอล ซึ่งเป็นส่วนผสมหลักของเครื่องดื่มแอลกอฮอล์

แพ้ส่วนผสมที่อยู่ในแอลกอฮอล์ เช่น ผลผลิตที่เกิดจากการหมักแอลกอฮอล์ ส่วนมากจะทำให้ปวดหัวร่วมด้วย

แพ้สารกันบูด ซึ่งพบได้บ่อย เนื่องจากจะมีการใส่สารกันบูดในเครื่องดื่มเช่นเบียร์ ไวน์ และเหล้าบางประเภท

แพ้กลูเตนและธัญพืชที่ใช้ในการทำแอลกอฮอล์ เช่น ข้าวบาร์เลย์ ข้าวโพด

แพ้ยีสต์

แพ้ผลไม้ที่นำมาทำเครื่องดื่ม เช่น แพ้องุ่น ที่เป็นส่วนผสมหลักของไวน์

ใครบ้างที่มีโอกาสแพ้แอลกอฮอล์?

ความเสี่ยงของการแพ้แอลกอฮอล์นั้นเกิดขึ้นได้จากทั้งพันธุกรรม หากคนในครอบครัวมีประวัติการแพ้ เราก็มีโอกาสที่จะแพ้ในสิ่งเดียวกัน นอกจากนี้ ผู้ที่มีอาการแพ้อาหารบางประเภทและผู้ที่มีโรคหอบหืด ก็อาจจะเพิ่มความเสี่ยงในการแพ้แอลกอฮอล์และแพ้เหล้าได้ด้วยเช่นกัน

วิธีแก้อาการแพ้แอลกอฮอล์

จริง ๆ แล้วอาการนี้ไม่สามารถรักษาให้หายขาดได้ บางคนอาจจะบอกว่าถ้าแพ้ก็ต้องดื่มเข้าไปเยอะ ๆ จะได้ชิน แต่การทำเช่นนั้นอาจจะเกิดอันตรายกับร่างกายได้ ซันเดย์แนะนำว่าให้ลองหาสาเหตุให้เจอ แล้วหลีกเลี่ยงการดื่มตามสาเหตุที่เกิดขึ้น

เลิกดื่มถาวร โดยเฉพาะผู้ที่มีอาการแพ้แอลกอฮอล์โดยตรง

ตรวจหาสาเหตุที่ทำให้เกิดอาการแพ้ ดูว่าเราแพ้ส่วนผสมไหนหรือไม่ แพ้อาหารประเภทใดบ้าง โดยสามารถทำ Skin Test ได้

หากมีอาการแพ้ที่รุนแรง ควรพกยาแก้แพ้อย่าง EpiPen ติดตัวไว้ตลอดเวลา

หากมีอาการแพ้ที่ไม่รุนแรงมาก สามารถรับประทานยาแก้แพ้ได้ เพื่อช่วยลดอาการคันและอาการบวม

นอกจากนี้ การดื่มน้ำเปล่าในปริมาณมาก ๆ หลังจากดื่มแอลกอฮอล์ ก็ช่วยทำให้อาการแพ้อย่างไม่รุนแรงให้ดีขึ้นได้เช่นกัน

ดื่มสุรามากเป็นสาเหตุของโรคตับ อาการจะเป็นอย่างไร?
อ่านต่อ